Waarskuwingstekens van geweld by kinders - Jou Gesin | Solidariteit WêreldJou Gesin | Solidariteit Wêreld
Tuis › Artikels › Waarskuwingstekens van geweld by kinders
Daar was die afgelope tyd talle berigte oor geweld deur skoolkinders en volgens kenners word dit dikwels voorafgegaan deur waarskuwingsteken in hul gedrag.
Volgens dr. Marshinee Naidoo, 'n spesialispsigiater by die Aleso Alberton psigiatriese hospitaal, kan kinders reeds van 'n baie jong ouderdom af gewelddadige gedrag toon.
"Gewelddadige gedrag in 'n kind, ongeag hul ouderdom, moet altyd ernstig opgeneem word en moet nie bloot afgemaak word as 'n fase waardeur 'n kind gaan nie."
Die waarskuwingstekens van geweld in kinders is nie altyd dieselfde nie en die tekens hoef ook nie noodwendig gelyktydig teenwoordig te wees nie.
Volgens dr. Naidoo kan die volgende gedrag vroeë waarskuwingstekens wees dat 'n kind moontlik gewelddadige gedrag kan ontwikkel:
Uitermatige gevoelens van isolasie en eensaamheid
Uitermatige gevoelens van verwerping
Min belangstelling in skool en swak akademiese prestasie
Uitdrukkings van geweld en in skrywe en tekeninge
Raak maklik gefrustreerd en sosiale onttrekking
Onbeheerste en intense woede
Gereelde humeur verloor en impulsiwiteit
Volgens dr. Naidoo kan die gedrag egter ook voorkom as deel van normale kinderontwikkeling, maar is dit rede tot kommer wanneer dit nie met verloop van tyd verander nie. Daar is ook verskeie faktore wat die risiko van gewelddadige gedrag in 'n kind kan laat toeneem.
"Indien 'n kind aan geweld blootgestel word, is dit waarskynlik dat die kind self gewelddadig kan word. Kinders wat in die hulle gemeenskap geweld sien of beleef, aan huishoudelike geweld blootgestel word of wat self die slagoffer van fisiese of seksuele mishandeling is, loop die risiko om self meer gewelddadig te word."
Volgens Naidoo kan geweld in die media, soos rolprente, TV-programme en rekenaarspeletjies ook kinders se risiko om gewelddadige gedrag te toon, verhoog. Kinders wat geboelie word of betrokke raak by bendes, dwelms of alkohol kan ook 'n groter risiko loop om gewelddadig te word.
Gewelddadige gedrag in kinders en jong volwassenes kan 'n wye reeks gedrag insluit:
Fisiese aggressie of bakleiery
Pogings om ander leed aan te doen
Die gebruik van vuurwapens
Opsetlike vernietiging van eiendom en vandalisme
"Gewelddadige gedrag kan voorkom word of die moontlikheid dat dit manifesteer, kan verminder word indien risikofaktore geminimaliseer of verwyder kan word. Daar moet gepoog word om kinders se blootstelling aan geweld in die huis, in die gemeenskap en deur die media dramaties te verminder, aangesien geweld duidelik lei tot geweld, " sê dr Naidoo.